A **praza de touros da Coruña** foi un recinto taurino inaugurado o 2 de xullo de 1885. A última corrida de touros que se celebrou nese lugar foi o 7 de outubro de 1967.

Edificio
--------

Construída na zona do segundo ensanche, tiña unha capacidade de 10 027 persoas, unha arena de 52.5 metros de diámetro e unha calella de 1.5 metros con barreira de 1.55 metros. O edificio realizouse en cachotaría, con varios andares e bancadas de madeira de piñeiro galego. O espazo total do recinto ocupaba 15 420 m2. A súa venda foi anunciada o 22 de marzo de 1893 mediante un anuncio no diario *El Telegrama*.

Historia
--------

Coral Follas Novas na praza de touros da Coruña, 1933.
Asistentes á praza de touros en carruaxe. Foto de Pedro Ferrer.
Con anterioridade ao edificio existiran outras tres prazas de touros: a antiga praza Real (na praza de Azcárraga), a praza do Corralón do antigo cuartel de Artillaría (actualmente Zalaeta) e o Campo Volante ou Campo de Marte, todas elas construídas en madeira. O alcalde Juan Flórez pensou en realizar un festival taurino para aumentar o atractivo turístico das festas de verán.
A praza de touros da Coruña foi construída entre 1884 e 1885 mediante achegas dos cidadáns. Así, o 25 de xaneiro chegaron 60 000 duros para sufragala. As obras foron dirixidas polo arquitecto Juan de Ciórraga e estaba situada na área da actual praza de San Paulo.

A corrida de inauguración celebrouse o 2 de xullo de 1885. Para a celebración organizáronse tres corridas os días 2, 3 e 5 de xullo. O primeiro día participaron Juan Ruiz *Lagartija* e Frascuelo, figura máis coñecida da época.

Na praza tomou a "alternativa" o galego Alfonso Cela *Celita*, o 15 de setembro de 1912 con Manolo Bienvenida de padriño. Outros galegos con actividade na praza foron José Mínguez *Galleguito*, en maio de 1925, e o 22 de outubro de 1939 José Mínguez *Galleguito* e Martín Fernández *Celita II*. Tras retirarse das touradas, José Mínguez foi asesor da praza ata 1956.

O 6 de agosto de 1934, nunha corrida con Ignacio Sánchez Mejías, Juan Belmonte e Domingo Ortega, saíu despedido un estoque, que impactou nun espectador ao que causou a morte.

Luis Miguel Dominguín, cuxo pai posuíu o usufruto de alugamento da praza na década de 1920, tomou a "alternativa" na praza o 2 de agosto de 1944, con Domingo Ortega de padriño.

Durante a Segunda República, a praza de touros foi un lugar de celebración de mitins e tamén o epicentro de revoltas sociais. Despois da guerra civil española, houbo unha proposta para derribala en 1944 e para construír outra praza noutro lugar. Este cambio de localización non tivo lugar, igual que a proposta de compra por parte do concello debido ás discrepacións cos propietarios pola forma de pagamento. Finalmente, a Sociedad Urbanizadora Coruñesa foi quen se fixo coa propiedade en 1945.

A última corrida na praza de touros foi unha corrida de beneficencia celebrada o 7 de outubro de 1967. Participaron Joaquín Bernardo, Antoñete e Andrés Vázquez *Nono*. Un mes despois do pechamento, foi demolida.

Despois da demolición
---------------------

Houbo varios intentos para localizar unha praza de touros nos terreos ao lado do estadio de Riazor, onde na actualidade se sitúa a Casa da Auga. En 1968, o alcalde José Manuel Liaño Flores propuxo unha nova localización en Elviña, proxecto que non se levou a cabo.

En 1985, o concello propuxo a construción dun espazo multiúsos nos arredores da cidade en que tamén se realizarían corridas de touros. Inaugurouse o 19 de maio de 1991 co nome de Coliseum.

En xullo de 2015, o concello deixou de financiar a realización da feira taurina.

Notas
-----

1. 1 2 3 4  Parones, P. P. (1 de setembro de 1927). "Plaza de Toros de La Coruña". *La Fiesta Brava*. Consultado o 23 de agosto de 2020.
2. 1 2  Cossío, José (1996). "Plazas de toros de todo el planeta taurino". *Los toros. Tratado técnico e histórico* (en castelán). Madrid: Espasa. p. 617. ISBN 84-239-9612-3.
3. 1 2 3 4 5  "Las diferentes plazas de toros que hubo en la ciudad". *El Ideal gallego* (en castelán). 16 de agosto de 2015. Consultado o 23 de agosto de 2020.
4. 1 2  "La primera corrida de toros". *La Opinión A Coruña*. Consultado o 23 de agosto de 2020.
5. ↑  Vázquez y Rodríguez, Leopoldo; Sánchez Neira, José (1885). "Efemérides". *Anuario general taurómaco de 1884 (1885)* (Madrid: Imprenta de Anastasio Moreno): 86. Consultado o 23 de agosto de 2020.
6. ↑  "Plaza de Recife: el oasis de San Pablo - Pateando A Coruña". *Cope*. 25 de xuño de 2019. Consultado o 23 de agosto de 2020.
7. ↑  "Un proyecto para una plaza "abandonada"". *La Opinión de La Coruña*. Consultado o 13 de agosto de 2020.
8. ↑  "Noticias". *La Nueva lidia* (Año II- número 41) (Madrid). 29 de xuño de 1885. p. 4. Consultado o 23 de agosto de 2020.
9. ↑  Fernández, Carlos (29 de marzo de 2005). "El matador de toros gallego". *La Voz de Galicia* (en castelán). Consultado o 16 de marzo de 2020.
10. ↑  Laverón, J. (1996). *Historia del Toreo* (en castelán). Madrid, España: Acento Editorial. pp. 112. ISBN 84-483-0116-1.
11. ↑  Orzanito (7 de novembro de 1957). "Ha fallecido José Mígez «Galleguito»". *El Ruedo* (en castelán). Consultado o 23 de agosto de 2020.
12. ↑  Redacción. Aplausos (13 de decembro de 2010) "Nace en Madrid Luis Miguel Dominguín"
13. ↑  "Dirección General de Seguridad". *Diario de Burgos* (Año LIV-Número 16581). 6 de agosto de 1944. p. 5. Consultado o 23 de agosto de 2020.
14. ↑  "Demolición de la Plaza de toros de La Coruña". *El Ruedo* (en castelán). 7 de novembro de 1967. Consultado o 23 de agosto de 2020.
15. ↑  "20 años de Coliseum". *Mundotoro* (en castelán). Consultado o 23 de agosto de 2020.
16. ↑  "El Coliseo, 25 años de música y eventos". *La Voz de Galicia* (en castelán). 18 de maio de 2016. Consultado o 23 de agosto de 2020.
17. ↑  "A Coruña dejará de acoger corridas de toros al desaparecer la subvención municipal". *El Diario* (en castelán). 15-07-2015. Consultado o 26-08-2021.

Véxase tamén
------------

|  |  |
| --- | --- |
|  | A Galipedia ten un portal sobre: ***A Coruña*** |

### Ligazóns externas

* Imaxe
* De andanzas y relatos

| * v
* c
* e
Festas con touros en Galicia |
| --- |
| Corridas | 

|  |  |
| --- | --- |
| Prazas de touros | 
* **Permanentes**: Pontevedra
* A Coruña
* **Portátiles**: Padrón
* Muíños

 |
| Desaparecidas | 
* Sarria
* Santiago de Compostela
* Noia
* A Coruña
* Ferrol
* Vigo
* Monforte de Lemos
* Vilagarcía de Arousa
* Viveiro
* Xinzo de Limia

 |

 |
| Outros artigos | 
* Manuel Luis Ríos Losada (toureiro)
* Alfonso Cela Vieito (toureiro)
* Peñas taurinas en Galicia
* Festa do Boi (Allariz)
* Chega de Bois (Muíños)

 |